### 11.    Orientering om CO2-regnskab for Kalundborg Kommune som virksomhed 2017

**Åbent**

Sagsnr.: 326-2018-16374       J.nr.: 00.16.00           Dokumentnr.:
326-2018-138202

**Sagstype**

Orientering.

**Resume og sagens baggrund**

Kommunalbestyrelsen vedtog den 22. juni 2011, at Kalundborg
Kommune skulle tilslutte sig Danmarks Naturfredningsforenings
klimakommune-kampagne. Klimakommuneaftalen med DN indebærer, at kommunen som
virksomhed forpligter sig til at reducere sin udledning af CO2 med
minimum 2 % årligt frem til år 2020.

Af aftalen fremgår, at Kalundborg Kommune skal udarbejde en
årlig opgørelse over udledningen af CO2. Administrationen har
opgjort den samlede udledning af CO2 fordelt på el, varme og
transport for 2017 (se bilag). CO2-opgørelsen bliver sendt til DN
som en del af afrapporteringen.
Kalundborg Kommunes energiforbrug udgør ca. 2 % af det samlede energiforbrug i
hele Kalundborg Kommune på geografisk niveau.

**Indstillinger**

Direktøren indstiller, at sagen tages til efterretning.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

I 2017 har Kalundborg Kommune nået reduktionsmålene med en
CO2-besparelse på 5,1 procent i forhold til 2016. Dette er eksklusiv
besparelser i det nationale elnet, som aftalen med DN foreskriver ikke
inkluderes. Med en målsætning om at opnå en CO2-reduktion på 2
procent årligt, har Kalundborg Kommune i 2017
isoleret set indfriet denne målsætning.

Kalundborg Kommune har i perioden 2010-2017 opnået en samlet
CO2-reduktion på 12,8 procent.

På tabellen herunder, ses en oversigt over de opnåede
akkumulerede CO2-besparelser for de enkelte år. Som det fremgår af
tabellen er CO2-udledningen i 2011 steget med 2,1 procent, mens CO2-udledningen
de efterfølgende seks år er reduceret med knap 15 procent. Reduktionerne de
seneste seks år er dermed acceptable, mens der er et efterslæb fra 2011.

|  |  |  |  |  |  |  |  |
| --- | --- | --- | --- | --- | --- | --- | --- |
| År | 2011 | 2012 | 2013 | 2014 | 2015 | 2016 | 2017 |
| Samlet reduktion [%] | -2,1 | 0,1 | 3 | 4,2 | 5,5 | 7,7 | 12,8 |
| Samlet reduktion [ton] | -239,3 | 11,4 | 341,9 | 478,6 | 626,7 | 877,4 | 1.458,4 |

Ser vi på tabellen over udledningsområderne el, transport og
varme, og sammenholder med den opnåede besparelse i 2017 i forhold til 2010,
ses der ganske positive besparelser på el og transport, mens CO2-udledningen
til opvarmning følger efter de andre områder. Der er dog i 2017 alene sket en
reduktion på 10,7 procent til opvarmning, hvilket er en signifikant reduktion.
Årsagen til den betydelige reduktion til opvarmning skyldes at emissionsfaktor
i Kalundborg Forsynings fjernvarme er faldet med 12,5 procent i 2017, hvilket
kan tilskrives opførelse og ibrugtagning af [adresse] største
spildevandsvarmepumpe i [adresse] fjernvarme.

|  |  |  |  |
| --- | --- | --- | --- |
| Udledningsområde | El | Transport | Opvarmning |
| Akkumuleret reduktion i 2017 [%] | 20,7 | 16,5 | 10,3 |

Der er behov for at fortsætte den positive udvikling på
opvarmningsområdet og se på forbedringer, der desuden kan reducere
energiforbruget hertil. Dette gælder navnlig Skoler og Plejecentre, hvor der
ikke er opnået de fornødne besparelser og forbruget er steget.

Derimod er der opnået tilfredsstillende besparelser i
elforbruget og på transportområdet, hvor forskellige indsatser effektivt har
reduceret energiforbruget og CO2-udledningen. CO2-udledningen
fra elforbruget er reduceret med 20,7 procent som følge af en målrettet indsats
for at nedbringe energiforbruget. Dette er eksempelvis sket ved udskiftning af
lysarmaturer, pumper og installation af solcelleanlæg. CO2-udledningen
fra transportaktiviteterne er reduceret med 16,5 procent i perioden 2010-2017.
Dette skyldes blandt andet en forlængelse af sejltiden for Sejerøfærgen,
udskiftning af biler i bilflåden til mere brændstoføkonomiske og sammenlægning
af administrationen, med mindre intern kørsel til følge.

I forlængelse af CO2-opgørelsen for 2017, er der
udarbejdet en handleplan for 2018, med indsatser der skal nedbringe CO2-udledningen
yderligere(se bilag).

Der er blandt andet afsat en ramme på op til 2. mio. kr. til
udskiftning af vinduer og døre på bygninger, hvilket vil forbedre klimaskærmen
på de pågældende bygninger.

I tilgift til ovenstående tiltag, vil forskellige tiltag fra
enkelte samarbejdspartnere, influere positivt på [adresse] CO2-regnskab
i 2018 og fremefter. Den etablerede spildevandsvarmepumpe hos Kalundborg
Forsyning, vil medføre en reduceret CO2-udledning fra fjernvarmen
anvendt i de af Kalundborg Kommunes bygninger, der aftager fjernvarme fra
Kalundborg Forsyning. Ligeledes, og i endnu højere grad, vil en kommende
konvertering af Asnæsværket til biomassefyret kraftvarme i 2019/2020, betyde en
signifikant reduktion af Kalundborg Kommunes interne CO2-udledning.
Konverteringen af [adresse] vil gøre fjernvarmen fra [adresse]
stort set CO2-neutral. En foreløbig fremskrivning af dette scenarie,
ud fra de nuværende præmisser, viser at Kalundborg kommune vil opnå en samlet
reduktion på ca. 35 procent, hvilket vil betyde at Kalundborg Kommune vil
indfri sine mål i [adresse] med omtrent det dobbelte.

**Økonomiske konsekvenser**

Ingen.

**Teknik- og Miljøudvalgets møde
den 7. juni 2018:**

Anbefales.

**Økonomiudvalgets møde den 20.
juni 2018:**

Anbefales.

**Bilag**

|  |  |
| --- | --- |
| CO2-opgørelse for Kalundborg Kommune som virksomhed 2017 | 326-2018-138198 |
| Baggrundsnotat - CO2-opgørelse for Kalundborg Kommune som virksomhed 2017 | 326-2018-138196 |
| Klimakommune - Handleplan 2018 | 326-2018-138194 |